S-533/2021

Mál þetta, sem þingfest var 9. desember sl. og dómtekið fimmtudaginn 16. desember sl., er höfðað með ákæru lögreglustjórans á Suðurlandi þann 19. nóvember sl., á hendur Í-kvk-þgf L-kvk-þgf K-kvk-þgf, [...]

I. fyrir umferðarlagabrot

með því að hafa, miðvikudaginn 3. mars 2021, ekið bifreiðinni [...] svipt ökurétti vestur Suðurlandsveg við Ölkelduháls í Sveitarfélaginu Ölfusi og óhæf til að stjórna bifreiðinni örugglega vegna áhrifa slævandi lyfja (í blóði mældist oxýkódón 255 ng/ml).

Telst brot ákærðu varða við 2. mgr. 48. gr. og 1. mgr. 58. gr. umferðarlaga nr. 77, 2019, sbr. 1. mgr. 95. gr. sömu laga.

II. fyrir umferðarlagabrot

með því að hafa, þriðjudaginn 10. ágúst 2021, ekið bifreiðinni [...]svipt ökurétti um Suðurlandsveg við Bakkaveg í Rangárþingi eystra og óhæf til að stjórna bifreiðinni örugglega vegna áhrifa ávana- og fíkniefna (í blóði mældist amfetamín 55 ng/ml og kókaín 165 ng/ml)

Telst brot ákærðu varða við 1. mgr., sbr. 2. mgr. 50. gr. og 1. mgr. 58. gr. umferðarlaga nr. 77, 2019, sbr. 1. mgr. 95. gr. sömu laga.

Þess er krafist að ákærða verði dæmd til refsingar, til að sæta sviptingu ökuréttar frá 30. október 2023 að telja samkvæmt 99. og 101. gr. umferðarlaga nr. 77, 2019 og til greiðslu alls sakarkostnaðar.

Ákærða mætti ekki við þingfestingu málsins þrátt fyrir lögmæta birtingu ákæru þann 22. nóvember sl., ásamt fyrirkalli þar sem þess var getið að málið kynni að verða dæmt að ákærðu fjarstaddri. Við þingfestingu málsins mætti K-kvk-nf E-kvk-nf H-kvk-nf lögmaður, sem skipuð var verjandi ákærðu að hennar ósk við birtingu fyrirkalls. Var málinu þá frestað til fyrirtöku til 16. desember sl., en ekki var mætt af hálfu ákærðu við fyrirtöku málsins þann dag. Málið var því tekið til dóms samkvæmt 161. gr. laga nr. 88/2008 um meðferð sakamála, með síðari breytingum.

Um málavexti vísast til ákæruskjals. Sannað er að ákærða hefur gerst sek um þá háttsemi sem hennier gefin að sök í ákæru og þar þykir rétt færð til refsiákvæða. Ákærða hefur með háttsemi sinni unnið sér til refsingar. Samkvæmt framlögðu sakavottorði hefur ákærða fjórum sinnum áður sætt refsingu. Þann 3. október 2019 var ákærða gerð sekt meðal annars vegna aksturs undir áhrifum fíkniefna og hún jafnframt svipt ökurétti. Þann 12. október 2020 var ákærða gerð sekt meðal annars vegna aksturs undir áhrifum fíkniefna og hún jafnframt svipt ökurétti. Loks var ákærðu þann 12. maí sl. gerð sekt vegna aksturs án gildra ökuréttinda. Að öðru leyti hefur sakaferill ákærðu ekki áhrif á ákvörðun refsingar í máli þessu. Brot ákærðu samkvæmt ákærulið I, er framið fyrir uppkvaðningu síðastgreinds dóms og verður ákærða því nú dæmdur hegningarauki að hluta, með vísan til 78. gr. almennra hegningarlaga nr. 19/1940. Ákærða er nú meðal annars fundinn sek um akstur undir áhrifum fíkniefna og er það brot hennar ítrekað öðru sinni.

Refsing ákærðu er hæfilega ákveðin fangelsi í 30 daga. Með vísan til dómvenju þykja ekki efni til að skilorðsbinda refsinguna. Með vísan til 4. mgr. 77. gr. almennra hegningarlaga nr. 19/1940, skal ákærða jafnframt greiða 340.000 krónur í sekt til ríkissjóðs, innan fjögurra vikna frá birtingu dóms þessa, en sæta ella fangelsi í 22 daga.

Með vísan til 99. og 101. gr., þó einkum 3. mgr. 99. gr. umferðarlaga nr. 77/2019, ber að svipta ákærðu ökurétti ævilangt. Eru því ekki efni til að ákveða upphafstíma sviptingarinnar. Með vísan til 235. gr. laga nr. 88/2008 um meðferð sakamála, með síðari breytingum, ber að dæma ákærða til greiðslu alls sakarkostnaðar, sem nemur samkvæmt yfirliti lögreglu samtals 271.387 kr., auk þóknunar skipaðs verjanda sem er hæfilega ákveðin 147.25 0 kr., að teknu tilliti til virðisaukaskatts.

S-kvk-nf I-kvk-nf, löglærður aðstoðarmaður dómara, kveður upp dóm þennan.

D Ó M S O R Ð:

Ákærða, Í-kvk-nf L-kvk-nf K-kvk-nf, sæti fangelsi í 30 daga.

Ákærða greiði jafnframt 340.000 krónur í sekt til ríkissjóðs innan fjögurra vikna frá birtingu dóms þessa en sæti ella fangelsi í 22 daga.

Ákærða er svipt ökurétti ævilangt.

Ákærða greiði sakarkostnað samtals, 418.637 krónur, þar af þóknun skipaðs verjanda, K-kvk-ef E-kvk-ef H-kvk-ef lögmanns, sem nemur 147.25 0 krónur, að teknu tilliti til virðisaukaskatts.

S-kvk-nf I-kvk-nf.